നാല് ബില്ലുകള് സബ്ജക്ട് കമ്മിറ്റിക്ക് തിരുവനന്തപുരം: കേരള കള്ള് വ്യവസായ വികസന ബോര്ഡ് ബില് അടക്കം നാലു ബില്ലുകള് നിയമസഭ സബ്ജക്ട് കമ്മിറ്റിക്ക് വിട്ടു. 2021ലെ കേരള കയര് തൊഴിലാളി ക്ഷേമനിധി ഭേദഗതി ബില്, കേരള സൂക്ഷ്മ ചെറുകിട ഇടത്തരം വ്യവസായ സ്ഥാപനങ്ങള് സുഗമമാക്കല് ഭേദഗതി ബില്, കേരള ധാതുക്കള് അവകാശങ്ങള് നിക്ഷിപ്തമാക്കല് ബില് എന്നിവ മന്ത്രി പി.രാജീവും കള്ള് വ്യവസായ വികസന ബോര്ഡ് ബില് മന്ത്രി എം.വി.ഗോവിന്ദനുമാണ് അവതരിപ്പിച്ചത്. പരമ്ബരാഗത കള്ള് വ്യവസായം പ്രോത്സാഹിപ്പിക്കുന്നതിനും തൊഴിലും ക്ഷേമ പ്രവര്ത്തനവും ഉറപ്പാക്കുന്നതിനുമുള്ള വ്യവസ്ഥകളാണ് കള്ള് വ്യവസായ വികസന ബോര്ഡ് ബില്ലിലുള്ളത്. കയര് തൊഴിലാളികളുടെയും സ്വയംതൊഴില് എടുക്കുന്നവരുടെയും ക്ഷേമനിധി വിഹിതം അഞ്ച് രൂപയില് നിന്ന് ഇരുപത് രൂപയും സംസ്ഥാന സര്ക്കാര് വിഹിതം പത്ത് രൂപയുമാക്കി വര്ദ്ധിപ്പിക്കുന്നതാണ് കയര് തൊഴിലാളി ക്ഷേമനിധി ഭേദഗതി ബില്. സംസ്ഥാനത്തെ വ്യവസായ സൗഹൃദമാക്കാനായി പ്രഖ്യാപിച്ച നടപടികള്ക്ക് പ്രാബല്യം നല്കുന്നതാണ് സൂക്ഷ്മ ചെറുകിട ഇടത്തരം വ്യവസായ സ്ഥാപനങ്ങള് സുഗമമാക്കല് ബില്ലിലുള്ളത്. മണ്ണിലെ ധാതുക്കളില്മേലുള്ള ഉടമസ്ഥാവകാശം സംബന്ധിച്ച് സംസ്ഥാനത്ത് ഏകീകൃത നിയമം നടപ്പിലാക്കുന്നതിനായി കൊണ്ടുവന്ന ഓര്ഡിനന്സിന് പകരമുള്ള ബില്ലാണ് കേരള ധാതുക്കള് അവകാശങ്ങള് നിക്ഷിപ്തമാക്കല് ബില്.